Udtalelse nr. 9/2003

fra Revisionsretten for De Europæiske Fællesskaber om udkast til Kommissionens forordning om standardfinansforordningen for forvaltningsorganer i henhold til Rådets forordning (EF) nr. 58/2003 om vedtægterne for de forvaltningsorganer, der skal administrere opgaver i forbindelse med EF-programmer

(2004/C 19/01)

REVISIONSRETTEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 248, stk. 4,

under henvisning til en anmodning fra Kommissionens generalsekretær om at afgive udtalelse om udkast til Kommissionens forordning(1) om standardfinansforordningen i henhold til Rådets forordning (EF) nr. 58/2003 om vedtægterne for de forvaltningsorganer, der skal administrere opgaver i forbindelse med EF-programmer(2) (i det følgende benævnt "udkast til Kommissionens forordning"), og

ud fra følgende betragtninger:

I artikel 53 og 55 i finansforordningen vedrørende De Europæiske Fællesskabers almindelige budget (i det følgende benævnt "den almindelige finansforordning")(3) er der fastsat regler for forvaltningsorganernes budgetgennemførelse.

Sigtet med udkastet til Kommissionens forordning er at håndhæve artikel 15 i Rådets forordning (EF) nr. 58/2003, i henhold til hvilken Kommissionen skal vedtage en standardfinansforordning, som hvert forvaltningsorgan skal anvende ved gennemførelsen af sit driftsbudget -

VEDTAGET FØLGENDE UDTALELSE:

1. I dette og det følgende punkt redegøres der for nogle problemer i den engelske tekst til udkastet til Kommissionens forordning. Som det fremgår af artikel 1, vedrører udkastet til Kommissionens forordning opstillingen og gennemførelsen af "driftsbudgettet" (i den engelske udgave "administrative budget"). I Rådets forordning (EF) nr. 58/2003 kaldes dette budget "operating budget". I sin udtalelse om Kommissionens forslag til Rådets forordning (EF) nr. 58/2003(4) gjorde Retten opmærksom på risikoen for, at der kunne opstå forvirring, når man i den engelske udgave anvendte adjektivet "operating", når der var tale om driftsudgifter (administrative expenditure). Men i artikel 5 og 21 i udkastet til Kommissionens forordning anvendes termen "operating" fortsat om udgifter, der er opført i driftsbudgettet(5).

2. I udkastet til Kommissionens forordning anvendes termen "management board" (i den danske udgave "styrelsesudvalg"), men i henhold til artikel 7 i Rådets forordning (EF) nr. 58/2003 administreres et forvaltningsorgan af en "Steering Committee" (i den danske udgave "Styrelseskomité") og en direktør. Termen "management board" bør derfor i hele teksten erstattes med "Steering Committee"(6).

3. I artikel 9 i udkastet til Kommissionens forordning åbnes der mulighed for at fremføre "bevillinger svarende til forpligtelser, som er behørigt indgået ved regnskabsårets afslutning". Ifølge samme artikel skal fremførte bevillinger, for hvilke der ikke er indgået forpligtelser pr. 31. marts i det følgende regnskabsår, annulleres. Men i henhold til artikel 44 i udkastet til Kommissionens forordning og de tilsvarende bestemmelser i den almindelige finansforordning skal der indgås en budgetmæssig forpligtelse, før der indgås en retlig forpligtelse. Derfor bør kun bevillinger, der er indgået forpligtelse for, fremføres. Bevillinger, der endnu ikke er udnyttet til budgetmæssige forpligtelser ved udgangen af regnskabsåret, bør annulleres.

4. I artikel 57 og artikel 66 i udkastet til Kommissionens forordning er det fastsat, at Revisionsretten fremsætter bemærkninger til forvaltningsorganets foreløbige årsregnskab og afgiver en årsberetning og en erklæring om regnskabernes rigtighed og de underliggende transaktioners lovlighed og formelle rigtighed. Det er ikke i overensstemmelse med Rådets forordning (EF) nr. 58/2003, som i artikel 14, stk. 3, litra a), nævner "Revisionsrettens beretning", men som ikke har nogen henvisninger til Rettens bemærkninger til det foreløbige årsregnskab eller til, at Retten afgiver en revisionserklæring. Udkastet til Kommissionens forordning bør ikke pålægge Retten opgaver, som er mere vidtgående end dem, der er defineret i Rådets forordning (EF) nr. 58/2003. Retten mener ikke, at den er forpligtet til at fremsætte bemærkninger til det foreløbige årsregnskab for disse organer, som Fællesskabet har oprettet, og den mener heller ikke, at den er forpligtet til at afgive en særlig årsberetning om hvert enkelt forvaltningsorgan.

5. Med hensyn til effektiviteten af kontrollen af fællesskabsudgifterne gentager Retten den anbefaling, som den fremsatte i punkt 20 i udtalelse nr. 8/2001, og opfordrer Kommissionen til om nødvendigt at foretage en forudgående kontrol af organernes udgifter, før de opføres i Kommissionens konsoliderede regnskab.

6. I sin udtalelse nr. 8/2001 (punkt 14, 15 og 16) anførte Retten, at det ikke var klart, hvordan der skulle aflægges regnskab over aktionsudgifterne og driftsudgifterne for et forvaltningsorgan, der finansieres over det almindelige budget. Det bør præciseres nærmere i dette udkast til finansforordning. Retten anførte også (i punkt 17.c)), at det ikke var klart, hvordan der skulle aflægges regnskab for udgifterne til de programmer, der finansieres af andre kilder end det almindelige budget. Det bør også præciseres nærmere i udkastet til finansforordning.

Vedtaget af Revisionsretten i Luxembourg den 4. december 2003.

På Revisionsrettens vegne

Juan Manuel Fabra Vallés

Formand

(1) SEK(2003) 803 endelig af 11.7.2003.

(2) EFT L 11 af 16.1.2003.

(3) Rådets forordning (EF, Euratom) nr. 1605/2002 af 25. juni 2002 (EFT L 248 af 16.9.2002).

(4) Udtalelse nr. 8/2001 om forslag til Rådets forordning om vedtægterne for de forvaltningsorganer, der administrerer opgaver i forbindelse med EF-programmerne (EFT C 345 af 6.12.2001).

(5) Dette problem findes ikke i f.eks. den franske (og heller ikke den danske) udgave af Rådets forordning (EF) nr. 58/2003 og af udkastet til Kommissionens forordning, hvor der konsekvent anvendes forskellige termer for at sondre mellem driftsudgifter og aktionsudgifter.

(6) Dette problem vedrører f.eks. ikke den franske udgave af Rådets forordning (EF) nr. 58/2003 og udkastet til Kommissionens forordning, hvor der konsekvent er anvendt den samme term.